SKRIFTLIG FORESPØRGSEL E-0917/98

af Heidi Hautala (V) til Kommissionen

(26. marts 1998)

Om: Fremskyndelse af gennemførelse af Natura 2000 - nettet

Adskillige af EU's medlemsstater har endnu ikke sendt Kommissionen en fuldstændig national liste over de områder, der foreslås til Natura 2000 - nettet, selvom dette burde være sket allerede inden den 5. juni 1995. Mange lande har heller ikke bragt deres lovgivning i overensstemmelse med habitatdirektivet, selvom det burde have været gjort allerede inden den 5. juni 1994 (for Finlands, Sverige og Østrigs vedkommende inden den 1. januar 1995). En række lande har sendt Kommissionen ældre lovgivning, der var udarbejdet inden vedtagelsen af habitatdirektivet, hvor alle direktivets centrale bestemmelser mangler.

Ifølge habitatdirektivet skal Kommissionen træffe beslutning om en fællesskabsliste inden den 5. juni 1998. Det er af indlysende grunde allerede for sent. Nu bør medlemsstaterne og Kommissionen gøre alt for, at det på fællesskabsplan godkendte Natura 2000 - net kan træde i kraft i år 2000 i overensstemmelse med sit navn.

Da Rådet den 19. juni 1997 traf afgørelse om Kommissionens meddelelse om gennemførelse af EF's miljølovgivning, gjorde det opmærksom på behovet for at effektivisere gennemførelsen og anvendelsen af EF's miljølovgivning. Europa-Parlamentet har i sin udtalelse om meddelelsen (punkt 17) opfordret til mere regelmæssig anvendelse af den automatiske indledning af en retsprocedure i tilfælde, hvor medlemsstaterne ikke har overholdt alle bestemmelserne i et direktiv, og dermed fjerne behovet for at træffe politiske afgørelser i Kommissionen. Det er særdeles rimeligt i forbindelse med habitatdirektivet, eftersom direktivets tidsfrister i væsentlig grad allerede er blevet overskredet.

Hvad vil Kommissionen foretage sig, for at den i overensstemmelse med de forpligtelser, som fastsættes i fællesskabsretten, kan træffe beslutning om Fællesskabets Natura 2000 - liste hurtigst muligt og inden år 2000?

Hvad vil Kommissionen foretage sig for at sikre, at der i hver enkelt medlemsstat findes gældende lovgivning, der er i overensstemmelse med habitatdirektivets krav, senest på det tidspunkt, hvor listen for det pågældende land vedtages?

Svar afgivet på Kommissionens vegne af Ritt Bjerregaard

(29. maj 1998)

Kommissionen deler fuldt ud, det ærede medlems ønske om en hurtig etablering af Natura 2000 - nettet. Kommissionen har gentagne gange mindet medlemsstaterne om deres forpligtelse til at omsætte Rådets direktiv 92/43/EØF af 21. maj 1992 om bevaring af naturtyper samt vilde dyr og planter(1) og til at fremsende deres lister over lokaliteter, de foreslå udpeget som særlige bevaringsområder.

Kommissionen har anlagt sag mod fire medlemsstater for manglende omsætning af direktivet til national lovgivning. Domstolen har allerede afsagt domme mod Grækenland og Tyskland. Det er for nylig blevet besluttet at indbringe Frankrig for Domstolen. Og endelig er der fremsat en begrundet udtalelse mod Finland for manglende omsætning af direktivet for Ålandsøernes vedkommende.

Kommissionen har ligeledes for nylig besluttet at indbringe syv medlemsstater for Domstolen (nemlig Danmark, Tyskland, Frankrig, Irland, Luxembourg, Nederlandene og Finland) for manglende eller ufuldstændige nationale lister over særlige bevaringsområder i forbindelse med Natura 2000 - nettet.

Kommissionen vil dog gerne påpege, at der på det seneste er gjort betydelige fremskridt i en række medlemsstater. Således er et antal lokaliteter, herunder også havområder, omfattende i alt 8 % af Fællesskabets europæiske territorium, allerede blevet foreslået udpeget som særlige bevaringsområder i medfør af habitat-direktivet.

For ikke yderligere at forsinke iværksættelsen af Natura 2000 - nettet overvejer Kommissionen at vedtage fællesskabslister over lokaliteter efter de enkelte biogeografiske regioner. Listen for den makaronesiske regions vedkommende vil da kunne vedtages allerede inden dette års udgang.

(1) EFT L 206 af 22.7.1992, s. 7.